ଗାଡ଼ି ଚାଳକଙ୍କୁ ଲୁଟୁଛନ୍ତି ମୁଣ୍ଡଳୀ ଟୋଲଗେଟ୍ କର୍ମଚାରୀ - Prameya News7\nଗାଡ଼ି ଚାଳକଙ୍କୁ ଲୁଟୁଛନ୍ତି ମୁଣ୍ଡଳୀ ଟୋଲଗେଟ୍ କର୍ମଚାରୀ\nକଟକ ୨୮/୨ଃ ଗାଡ଼ି ଚାଳକଙ୍କୁ ଲୁଟୁଛନ୍ତି କଟକ ମୁଣ୍ଡଳୀ ଟୋଲଗେଟ୍ କର୍ମଚାରୀ । ଗୋଟିଏ ଗୋଟିଏ ଗାଡ଼ିରୁ ୫୦୦ଟଙ୍କା ପର୍ଯ୍ୟନ୍ତ ଟୋଲ୍ ଫି ଆଦାୟ ହେଉଛି । ବିଳମ୍ବିତ ରାତିରେ ଗାଡ଼ି ଚାଳକଙ୍କ ଉପରେ ଜୁଲମ କରୁଛନ୍ତି ଟୋଲଗେଟ୍ କର୍ମଚାରୀ । ପ୍ରକୃତରେ ଏହି ଟୋଲ ଗେଟ୍ଟି ସରକାରଙ୍କ ଅଧୀନରେ ରହିଛି ନା' କୌଣସି ବେସରକାରୀ ସଂସ୍ଥା ଏଠାରେ ମନମାନୀ ଚଳାଇଛି ସେ ପ୍ରଶ୍ନର ଉତ୍ତର କାହାରି ପାଖରେ ନାହିଁ ।\nକଟକ ମୁଣ୍ଡଳୀ ଟୋଲଗେଟ୍ ଏବେ କାହା କବ୍ଜାରେ ? ଏଠି କେଉଁମାନେ ଆଦାୟ କରୁଛନ୍ତି ଟୋଲ୍ ଫି ? ସେମାନେ ସରକାରୀ କର୍ମଚାରୀ ନା' କୌଣସି ବେସରକାରୀ ସଂସ୍ଥାର ଗୁଣ୍ଡା ? ମୁଣ୍ଡଳୀ ଚେକ୍ଗେଟ୍ରେ ଟୋଲ୍ ଆଦାୟ ନାଁରେ ଚାଲିଥିବା ଜୁଲମ୍ ଅଭିଯୋଗ ପରେ ଏଭଳି କିଛି ପ୍ରଶ୍ନର ଉତ୍ତର ଜାଣିବା ଜରୁରୀ ହୋଇପଡ଼ିଛି । ରାଜ୍ୟର ପ୍ରାୟ ବିଭିନ୍ନ ସ୍ଥାନରେ ଟୋଲଗେଟ୍ ବନ୍ଦ ହୋଇ ସାରିଥିଲେ ମଧ୍ୟ ୯୦ଦଶକରୁ ଆଜି ପର୍ଯ୍ୟନ୍ତ ମୁଣ୍ଡଳୀ ଟୋଲ୍ ଗେଟ୍ରେ କାହା ସ୍ବାର୍ଥରେ ଟୋଲ୍ ଆଦାୟ ହେଉଛି ତା'ର ଉତ୍ତର କାହା ପାଖରେ ନାହିଁ ।\nମୁଣ୍ଡଳୀ ଟୋଲ୍ ଗେଟ୍ରେ ଯେଉଁମାନେ ଟଙ୍କା ଆଦାୟ କରୁଛନ୍ତି ସେମାନଙ୍କ କହିବା କଥା ସେମାନେ କୁଆଡ଼େ ପ୍ରଶାସନ ସହ ଭାଗୁଆଳିରେ ଅଛନ୍ତି । ଭୁବନେଶ୍ବର, କଟକ, ଅବିଭକ୍ତ ଢ଼େଙ୍କାନାଳ ଜିଲ୍ଲାକୁ ଯୋଡ଼ୁଥିବା ଏହି ମୁଣ୍ଡଳୀ ରାସ୍ତାରେ ରାତି ଅଧରେ ଗାଡ଼ି ଚାଳକଙ୍କୁ ଡରାଇ ଧମକାଇ ମନଇଚ୍ଛା ଟଙ୍କା ଆଦାୟ ଚାଲିଛି । ନିର୍ଦ୍ଧିଷ୍ଟ ଭାବେ ଟୋଲ୍ ଫି ଲେଖାନଥିବା ରସିଦରେ ଟୁରିଷ୍ଟ ବସ୍ରୁ ୫୦୦ଟଙ୍କା ପର୍ଯ୍ୟନ୍ତ ଟୋଲ୍ ଫି ଆଦାୟ କରୁଛନ୍ତି ମୁଣ୍ଡଳୀ ଟୋଲଗେଟ୍ କର୍ମଚାରୀ ।\nଏ ନେଇ ବାରମ୍ବାର ଅଭିଯୋଗ ପରେ ମଧ୍ୟ ନା' ଜିଲ୍ଲା ପ୍ରଶାସନ ନା' ପୋଲିସ ପ୍ରଶାସନ କେହି ବି ଏଥି ପ୍ରତି ଗୁରୁତ୍ବ ଦେଉନଥିବାରୁ ସାଧାରଣରେ ସଂଦେହ ସୃଷ୍ଟି ହୋଇଛି । ଏମିତିରେ ମୁଣ୍ଡଳୀ ଚେକ୍ଗେଟରୁ ଆଦାୟ ଟଙ୍କା ସରକାରୀ ତହବିଲକୁ ଯାଉଛି ନା' ଏହାକୁ କିଛି ମୁଷ୍ଟିମେୟ ମିଳିମିଶି ଚଳୁ କରୁଛନ୍ତି ତା'କୁ ନେଇ ଉଠିଛି ପ୍ରଶ୍ନ ।
